text: 40-årig mand bragede ind i mur og nedlagde en lygtepæl
  28 november 2013 kl. 05.57
  En bil bragede ind i muren på en bro over Kongeåen i Foldingbro i Sydjylland. En 40-årig mand blev kørt på sygehuset.
  En 40-årig mand fra Toftlund kørte natten til torsdag galt på Kongeåvej i Foldingbro mellem Rødding og Brørup, skriver netavisen dagens.dk.
  Manden kom kørende ad Kongeåvej, da han mistede herredømmet over bilen i et sving på broen over Kongeåen. Han bragede ind i muren, og en lygtepæl måtte lade livet. Til sidst endte bilen på siden, oplyser vagtchefen hos Syd- & Sønderjyllands Politi til dagens.dk.
  - Den 40-årige mand blev kørt til undersøgelse på Kolding Sygehus, men han skulle angiveligt ikke være kommet noget slemt til, fortæller vagtchefen.
  Uheldet skete ved 2.40-tiden.
  